**Face oricine ce vrea**

*Ana Blandiana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În grădina mea, şirete,

Piersicile-s violete,

Iar prunele, şi mai şi,

S-au făcut portocalii;

Căţăraţi cu mult dichis,

Strugurii cresc în cais;

Castraveţii cum să spun,

Au pornit să urce-n prun,

Pe-o tulpină de mărar,

Se roşeşte-un gogoşar;

Sub o frunză de măcriş,

Creşte-o floare pe furiş;

Sub o tufă de urzici,

Ziua doarme-un licurici;

Sub un fir de caprifoi,

Stă şi toarce un pisoi;

La umbră de pătrunjel,

Doarme dus şi un căţel;

Profitând că nu-s un zbir,

A crescut şi-un fir de pir;

Şi văzând că-i slobodă;

Creşte-n voie-o lobodă,

Ba, ceea ce-i prea de tot

Se întinde şi-un troscot;

Iar un dovlecel grăbit

Sare gardul ilicit.

Ce să fac? Tot ce se poate

Că-i prea multă libertate.

Mi-a spus mie o furnică

Multă libertate strică.

Iar o viespe rea de gură

Mi-a spus că-i harababură.

Dar nu vreau să schimb nimic,

De aceea şi eu zic:

Uite că-n grădina mea

Face oricine ce vrea.